Illum il-Kunsill żied seba' ministri tal-gvern tas-Sirja mal-lista ta' persuni u entitajiet soġġetti għal miżuri restrittivi kontra r-reġim Sirjan u dawk li jappoġġawh. Dawn iż-żidiet isegwu bidliet governattivi reċenti fis-Sirja. Id-deċiżjonijiet tal-lum iġibu għal 277 l-għadd ta' persuni milquta minn projbizzjoni fuq l-ivvjaġġar u ffriżar tal-assi minħabba li huma responsabbli għar-repressjoni vjolenti kontra l-popolazzjoni ċivili fis-Sirja, jibbenefikaw mir-reġim jew jappoġġawh, u/jew huma assoċjati ma' persuni bħal dawn. Barra minn hekk, qed jiġu mmirati minn iffriżar tal-assi fid-dawl tas-sitwazzjoni fis-Sirja. B'mod aktar wiesa', is-sanzjonijiet tal-UE attwalment fis-seħħ kontra s-Sirja jinkludu wkoll: embargo fuq iż-żejt, restrizzjonijiet fuq il-kummerċ u l-investiment, iffriżar tal-assi tal-bank ċentrali Sirjan ġewwa l-UE, restrizzjonijiet fuq l-esportazzjoni ta' armi, tagħmir li jista' jintuża għal ripressjoni interna kif ukoll fuq tagħmir u teknoloġija għall-monitoraġġ jew l-interċettazzjoni ta' komunikazzjonijiet telefoniċi jew bl-internet. Is-sanzjonijiet dwar is-sitwazzjoni fis-Sirja ilhom fis-seħħ mill-1 ta' Diċembru 2011 u jiġu riveduti fuq bażi annwali; ir-reviżjoni li jmiss hi ppjanata mhux aktar tard mill-1 ta' Ġunju 2019. Kif issottolinjat fil-konklużjonijiet tal-Kunsill tas-16 ta' April 2018, l-UE ser tkompli tikkunsidra aktar miżuri restrittivi kontra s-Sirja sakemm tkompli r-ripressjoni. L-UE tibqa' impenjata li ssib soluzzjoni politika dejjiema u kredibbli għall-kunflitt fis-Sirja kif definita fir-riżoluzzjoni 2254 tal-Kunsill tas-Sigurtà tan-NU u fil-Komunikat ta' Ġinevra tal-2012. L-atti legali, inkluż l-ismijiet tal-persuni kkonċernati, ser ikunu disponibbli fil-Ġurnal Uffiċjali tal-UE fl-4 ta' Marzu 2019. Deċiżjoni tal-Kunsill tal-4 ta' Marzu (Ġurnal Uffiċjali) Konklużjonijiet tal-Kunsill dwar is-Sirja, 16 ta' April 2018 Appoġġ għall-futur tas-Sirja u r-reġjun - Konferenza ta' Brussell, 12-14 ta' Marzu 2019 Is-Sirja: ir-rispons tal-Kunsill għall-kriżi Ara l-paġna tal-laqgħa